Document ID: 32009D0810

DECIZIA COMISIEI
din 22 septembrie 2008
de stabilire a formularului tip de raportare menționat la articolul 17 din Regulamentul (CE) nr. 561/2006 al Parlamentului European și al Consiliului
[notificată cu numărul C(2008) 5123]
(Text cu relevanță pentru SEE)
(2009/810/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 561/2006 al Parlamentului European și al Consiliului din 15 martie 2006 privind armonizarea anumitor dispoziții ale legislației sociale în domeniul transporturilor rutiere, de modificare a Regulamentelor (CEE) nr. 3821/85 și (CE) nr. 2135/98 ale Consiliului și de abrogare a Regulamentului (CEE) nr. 3820/85 al Consiliului (1), în special articolul 25 alineatul (2),
având în vedere avizul comitetului instituit prin articolul 18 alineatul (1) din Regulamentul (CEE) nr. 3821/85 al Consiliului din 20 decembrie 1985 privind aparatura de înregistrare în transportul rutier (2),
întrucât:
(1)
Se impune utilizarea formularului tip menționat la articolul 17 alineatul (1) din Regulamentul (CE) nr. 561/2006 ca mijloc prin care statele membre să comunice Comisiei, din doi în doi ani, informațiile necesare elaborării unui raport privind punerea în aplicare a regulamentului menționat și a Regulamentului (CEE) nr. 3821/85, precum și privind evoluțiile înregistrate în domeniile respective.
(2)
Este necesar ca formularul standard stabilit prin Decizia 93/173/CEE a Comisiei (3) să fie actualizat, astfel încât să fie luate în considerare, inter alia, evoluțiile normelor comunitare privind durata de conducere și perioadele de repaus.
(3)
Noile cerințe privind raportarea, stabilite prin Regulamentul (CE) nr. 561/2006 și prin Directiva 2006/22/CE a Parlamentului European și a Consiliului (4) privind condițiile minime pentru punerea sa în aplicare, se referă în principal la informații privind derogările acordate la nivel național de statele membre în temeiul articolului 13 alineatul (1) din Regulamentul (CE) nr. 561/2006, precum și la detalii mai exacte privind controalele efectuate asupra vehiculelor.
(4)
Directiva 2002/15/CE a Parlamentului European și a Consiliului din 11 martie 2002 privind organizarea timpului de lucru al persoanelor care efectuează activități mobile de transport rutier (5) completează dispozițiile privind durata de conducere, pauzele și perioadele de repaus prevăzute în Regulamentul (CE) nr. 561/2006.
(5)
În conformitate cu articolul 13 alineatul (1) din Directiva 2002/15/CE, se impune ca statele membre să întocmească, din doi în doi ani, un raport privind punerea în aplicare a directivei. Această perioadă de doi ani coincide cu cea prevăzută la articolul 17 alineatul (1) din Regulamentul (CE) nr. 561/2006.
(6)
Prin urmare, din motive care țin de comoditatea administrativă și de monitorizarea eficientă a impactului normelor comunitare în domeniu, se impune să se prevadă includerea acestei informații în formularul tip,
ADOPTĂ PREZENTA DECIZIE:
Articolul 1
Formularul tip menționat la articolul 17 alineatul (1) din Regulamentul (CE) nr. 561/2006 se elaborează conform modelului din anexa la prezenta decizie.
Articolul 2
Decizia 93/173/CEE se abrogă.
Trimiterile la decizia abrogată se interpretează ca trimiteri la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 22 septembrie 2008.

Labels: 12
8
9
15